L-ewwel nett nixtieq niskuża ruħi għall-assenza tal-President tal-Kummissjoni Ewropea. Fil-bidu tal-laqgħa hija ġiet infurmata li persuna meqjusa bħala "kuntatt mill-qrib" kienet irriżultat pożittiva. Illum hija stess ittestjat negattiv. Madankollu, f'konfomità mar-regoli nazzjonali, hija ddeċidiet li tiżola lilha nnifisha. Illum kellna l-opportunità li norganizzaw dibattitu kif ippjanat dwar ir-relazzjoni futura bejn l-Unjoni Ewropea u r-Renju Unit. Dwar il-Brexit, aħna magħqudin u determinati li nilħqu ftehim. Iżda mhux akkost ta' kollox. Kwalunkwe ftehim dwar ir-relazzjoni futura tagħna jkollu jkun ibbażat fuq il-mandat tagħna, b'mod partikolari fir-rigward tal-kondizzjonijiet ekwivalenti ta' kompetizzjoni, is-sajd u l-governanza. Kondizzjonijiet ekwivalenti ta' kompetizzjoni huma kritiċi għaliex jiżguraw kompetizzjoni ġusta. Pereżempju, kieku r-Renju Unit kellu jipproduċi karozzi mingħajr ma jirrispetta l-istandards tagħna tal-UE, u bl-appoġġ ta' sussidji massivi, kif nistgħu nistennew li nagħtuhom aċċess għas-swieq tagħna mingħajr ebda tariffi u ebda kwoti? Dan ikun inġust u jirriskja mijiet ta' eluf ta' impjiegi Ewropej. Dwar dawk il-kwistjonijiet, ninsabu mħassba dwar in-nuqqas ta' progress fuq il-mejda tan-negozjati. Aħna 100 fil-mija magħqudin. U aħna nafdaw u nappoġġaw bis-sħiħ in-negozjatur ewlieni tagħna, Michel Barnier, biex ikompli n-negozjati. U nappellaw lir-Renju Unit biex jieħu l-passi meħtieġa. Fir-rigward tal-Ftehim dwar il-Ħruġ u l-Protokolli tiegħu, dawn iridu jiġu implimentati bis-sħiħ. Bla ebda diskussjoni. U din hija wkoll kwistjoni ta' kredibbiltà internazzjonali għar-Renju Unit. B'mod parallel, ser inżidu l-ħidma tagħna, fil-livelli kollha u għall-eżiti kollha, inkluż dak ta' ebda ftehim. Żgur indunajtu li kellna l-opportunità llum mhux biss li nisimgħu b'attenzjoni l-informazzjoni mogħtija mill-kap negozjatur tagħna Michel Barnier. Aħna ssottolinjajna wkoll l-unità tal-Unjoni Ewropea f'dan il-proċess ta' negozjati. Nixtiequ nagħmlu l-almu tagħna biex ikun possibbli li jintlaħaq ftehim mar-Renju Unit; fl-istess ħin, ser inkomplu niddefendu l-prinċipji li nqisu importanti: il-kondizzjonijiet ekwivalenti ta' kompetizzjoni, il-governanza tal-ftehim u l-kwistjoni tas-sajd huma, tabilħaqq, kwistjonijiet li, mill-bidu nett, għalihom stabbilixxejna serje ta' prinċipji u impenji ta' importanza għalina. Ninsabu lesti li nkomplu n-negozjati, u ddikjarajna pożizzjoni Ewropea estremament kalma u ekwa – huwa f'dan il-kuntest li nittamaw li jista' jsir progress sabiex tinkiseb ċarezza malajr kemm jista' jkun. Ara l-paġna tal-laqgħa